C 39/43

Opinjoni tal-Kumitat Ewropew tar-Reġjuni — Rapport ta’ implimentazzjoni dwar l-akkwist pubbliku

(2020/C 39/09)

Relatur : Thomas HABERMANN (DE/PPE), Kap tal-Kusill tad-Distrett ta’ Rhön-Grabfeld

I. KUMMENTI ĠENERALI

IL-KUMITAT EWROPEW TAR-REĠJUNI

1. jenfasizza li din l-Opinjoni hija segwitu għall-impenn tal-KtR, fil-kuntest tat-Task Force dwar is-Sussidjarjetà, il-Proporzjonalità u biex “Nagħmlu anqas b’aktar effiċjenza” u l-aġenda għal regolamentazzjoni aħjar sabiex jingħata feedback dwar l-implimentazzjoni tal-leġislazzjoni tal-UE fil-livell lokali u reġjonali. Għalhekk, flimkien mal-Kunsill tal-Muniċipalitajiet u r-Reġjuni Ewropej (CEMR), il-KtR wettaq stħarriġ konġunt madwar l-UE kollha biex jivvaluta l-implimentazzjoni tal-qafas legali dwar l-akkwist pubbliku mill-awtoritajiet lokali u reġjonali u kkummissjona studju dwar dan is-suġġett; il-KtR jenfasizza l-fatt li minħabba l-livelli differenti ħafna tal-parteċipazzjoni fi Stati Membri differenti, ir-riżultati tal-istħarriġ ma jistgħux jipproduċu valur rappreżentattiv fil-livell tal-UE, iżda jistgħu juru biss xejriet;barra minn hekk, jiġbed l-attenzjoni għar-rapport ippubblikat f’Lulju 2019 dwar l-ewwel konsultazzjoni tan-Netwerk ta’ Ċentri Reġjonali tal-KtR (RegHub) ( 1 ) , li essenzjalment jikkonferma r-riżultati tal-istħarriġ tal-KtR u tas-CEMR;

2. jinnota li r-riforma komprensiva tad-direttivi dwar l-akkwist pubbliku li saret fl-2014, ġiet trasposta fil-liġi nazzjonali mill-Istati Membri parzjalment fl-2016 u parzjalment fi stadju ferm aktar tard; għalhekk, b’perjodu massimu ta’ tliet snin mid-dħul fis-seħħ tal-liġi nazzjonali dwar l-akkwist pubbliku b’effett dirett, jeżisti biss għarfien limitat dwar l-applikazzjoni tal-leġislazzjoni l-ġdida;

3. jirrimarka li kemm il-prattika amministrattiva kif ukoll l-operaturi ekonomiċi għadhom kemm ġew adattati għas-sistema l-ġdida tal-akkwist pubbliku, u f’xi każijiet għadhom fil-proċess ta’ aġġustament; jenfasizza, bl-istess mod, li f’ħafna postijiet, dawn l-aġġustamenti jinvolvu piż mhux konsiderevoli f’termini ta’ taħriġ u pariri, f’xi każijiet minn konsulenti legali esterni; f’dawn iċ-ċirkostanzi, jemmen bis-sħiħ li ma jkunx xieraq li jiddaħħlu rekwiżiti leġiżlattivi ġodda fil-ftit snin li ġejjin;

4. jikkjarifika li din l-Opinjoni għalhekk ma tiffukax fuq ir-riformi leġislattivi l-ġodda, iżda tindirizza d-diffikultajiet attwali li jiffaċċjaw l-awtoritajiet pubbliċi fil-livell lokali u reġjonali fir-rigward tal-qafas regolatorju; din tindirizza wkoll xi kwistjonijiet li ġew ippreżentati reċentement mill-Kummissjoni fil-komunikazzjoni mhux leġislattiva tagħha, ta’ Ottubru 2017, dwar akkwist pubbliku aktar effiċjenti, sostenibbli u professjonali ( 2 )

5. jappoġġja l-għan u l-elementi prinċipali tad-direttivi, b’mod partikolari l-akkwist elettroniku u l-faċilitazzjoni tal-parteċipazzjoni tal-SMEs, il-kunċetti l-ġodda dwar akkwist intern (in-house) u kooperazzjoni bejn il-muniċipalitajiet, il-possibbilità li l-awtoritajiet jużaw kriterji strateġiċi għall-akkwist pubbliku bħala parti mill-proċessi tat-tfassil tal-politika tagħhom, u l-promozzjoni tat-trasparenza u l-integrità;

6. jenfasizza li, kif urew ir-riżultati tal-istħarriġ ( 3 ) , l-akkwist transfruntier ma rriżultax f’valur miżjud għall-awtoritajiet lokali u reġjonali. Minkejja l-proċeduri regolari ta’ sejħiet għall-offerti madwar l-UE kollha, li huma għaljin u jieħdu ħafna ħin, ma jsir ebda għoti ta’ kuntratti transfruntiera, jew inkella ftit li xejn jintrebħu; ir-raġuni hija preżumibbilment li l-pjattaformi elettroniċi huma differenti f’kull pajjiż u b’hekk jaġixxu bħala ostakolu għall-kumpaniji u l-awtoritajiet fil-pajjiżi ġirien li jieħdu sehem: imfassla u implimentati fi ħdan l-Istati nazzjonali, ħafna drabi l-pjattaformi ma jipprovdux għall-possibbiltà li jintużaw lingwi differenti jew biex jiġu inklużi rekwiżiti amministrattivi ta’ Stati oħra minbarra dak li fih tkun tinsab l-awtorità kontraenti;

7. jiġbed l-attenzjoni għall-fatt ( 4 ) li l-applikazzjoni legali korretta tal-qafas legali għall-akkwist pubbliku issa saret għan bħala tali, aktar milli titqies bħala strument biex jitwettqu x-xogħlijiet u jiġu fornuti l-provvisti jew is-servizzi;

8. jenfasizza l-ħtieġa li jiġi ċċarat taħt liema ċirkostanzi l-awtoritajiet lokali u reġjonali jistgħu jippromovu wkoll it-tkabbir ekonomiku lokali u l-istrutturi lokali fid-dawl tal-kunċett tas-sostenibbiltà u r-rendiment ambjentali pożittiv billi jintużaw ktajjen tal-provvista qosra (eż. l-inizjattiva “Holz von hier”) (Injam minn hawn) b’rabta mal-prinċipju msejjaħ “buy local” (ixtri lokalment);

9. jenfasizza li t-teħid inkunsiderazzjoni ta’ kriterji ekoloġiċi, soċjali jew innovattivi fit-twassil tas-servizzi pubbliċi, li sar possibbli permezz tar-riforma tal-2014, irid jitħalla kompletament fid-diskrezzjoni tal-awtorità lokali skont il-prinċipju tal-awtonomija lokali; iqis li kwalunkwe impenn futur fir-rigward tal-applikazzjoni ta’ objettivi strateġiċi tal-akkwist pubbliku għandu jiġi miċħud b’mod ċar f’kull proċedura għall-għoti ta’ kuntratti sabiex jiġi evitat li jkun hemm ammont eċċessiv bla bżonn tal-proċeduri tal-akkwist pubbliku; jirrimarka li t-teħid inkunsiderazzjoni ta’ objettivi strateġiċi tal-akkwist pubbliku f’bosta proċessi tal-akkwist pubbliku lanqas ma jista’ jkun effettiv, pereżempju fir-rigward ta’ akkwisti standard ta’ prodotti;

10. jenfasizza li ż-żieda fl-għadd ta’ għanijiet ta’ politika jżidu kemm is-suxxettibbiltà għall-iżbalji kif ukoll ir-riskju ta’ kunflitt bejn dawn l-għanijiet; jenfasizza li l-objettivi tal-akkwist pubbliku jistgħu jintlaħqu biss sa ċertu punt u bil-kundizzjoni li ma jiddgħajjifx l-objettiv primarju li ċ-ċittadini jiġu pprovduti bi prodotti u servizzi tajbin u bi prezz raġonevoli;

11. jenfasizza wkoll li d-dritt tal-awtoritajiet lokali u reġjonali li jipprovdu u jorganizzaw is-servizzi tagħhom stess permezz tal-istituzzjonijiet, il-korpi pubbliċi jew l-impriżi pubbliċi tagħhom stess kien rikonoxxut b’mod ċar fir-riforma tal-2014, kif ġew rikonoxxuti wkoll il-kunċett tal-akkwist intern u l-kooperazzjoni intermuniċipali. L-għoti ta’ kuntratti lil partijiet terzi huwa biss waħda mid-diversi alternattivi għall-forniment tas-servizzi pubbliċi ( 5 ) . Fl-aħħar nett, il-KtR jenfasizza d-dritt tal-awtoritajiet kontraenti li jerġgħu jimmuniċipalizzaw il-kuntratti mogħtija lil partijiet terzi;

12. jara żieda fil-livelli limitu għal kuntratti pubbliċi li għandhom jinħarġu biex issir offerta madwar l-Ewropa bħala għan xieraq sabiex tiġi ppreservata r-relazzjoni tat-trasparenza minn naħa u l-piżijiet amministrattivi fuq l-awtoritajiet u l-SMEs min-naħa l-oħra; jistieden lill-Kummissjoni biex, fuq perjodu ta’ żmien twil, taħdem favur żieda sinifikanti tal-livelli limitu fil-Ftehim dwar l-Akkwisti Pubbliċi fil-livell tad-WTO.

II. RAKKOMANDAZZJONIJIET TA’ POLITIKA

Akkwist pubbliku strateġiku

13. iqis li l-possibbiltà għall-entitajiet kontraenti, introdotta fid-Direttivi dwar l-Akkwist Pubbliku tal-2014, biex ikunu jistgħu jqisu l-objettivi strateġiċi tal-akkwist pubbliku tista’, f’każijiet individwali, tirriżulta f’“akkwist pubbliku aħjar” mill-perspettiva tal-entitajiet kontraenti;

14. jirrimarka, madankollu, li l-piż amministrattiv li jirriżulta fuq l-awtoritajiet lokali u reġjonali jrid ikun proporzjonali għall-benefiċċji li jista’ jipprovdi l-akkwist pubbliku fl-interessi taċ-ċittadini. L-akkwist pubbliku mhuwiex primarjament maħsub biex jintlaħqu l-għanijiet tal-politika rigward, pereżempju, is-sostenibbiltà ambjentali, l-inklużjoni soċjali jew l-innovazzjoni, jew għal aktar żvilupp soċjopolitiku speċifiku. Madankollu, dan qed jintuża dejjem aktar bħala mezz biex jitmexxew u jintlaħqu għanijiet ta’ politika oħrajn. Madankollu, l-għan u l-iskop tal-akkwist pubbliku m’għandhomx jintesew: l-aħjar valur possibbli għall-flus għandu jiġi ddeterminat skont il-prinċipji ta’ ġestjoni finanzjarja soda u l-effiċjenza tal-amministrazzjoni pubblika;

15. jirrimarka li, kif urew ir-riżultati tal-istħarriġ tal-KtR/tas-CEMR, teżisti sensibilizzazzjoni fost l-awtoritajiet lokali u reġjonali dwar il-possibbiltà li jintużaw kriterji ekoloġiċi, soċjali u innovattivi tal-akkwist pubbliku. Huwa rrapportat li dawn qed jintużaw b’xi ftit kawtela, minn naħa waħda, minħabba li m’hemmx bżonnhom, u min-naħa l-oħra, minħabba li s-suxxettibilità akbar għall-iżbalji żżid il-probabbiltà ta’ proċeduri tal-appell; b’mod partikolari l-awtoritajiet lokali u reġjonali jilmentaw dwar l-iskarsezza tal-ħiliet professjonali meħtieġa biex jagħtu spinta lil dan it-tip ta’ akkwist;

16. jirrimarka li l-awtoritajiet lokali u reġjonali, minkejja li jistgħu jagħtu kuntratti abbażi ta’ kriterji kwalitattivi differenti, ta’ spiss jippreferu l-orħos prezz minħabba li, fil-fehma tagħhom, dan jiġġustifika l-aktar użu xieraq tal-fondi pubbliċi minbarra li huwa kriterju ħafif biex tapplikah;

17. jirreferi għall-kritika li saret mill-Kummissjoni fil-Komunikazzjoni ( 6 ) tagħha, li 55 % tal-proċeduri ta’ akkwist għadhom jużaw l-inqas prezz bħala l-uniku kriterju tal-għoti; jikkjarifika li l-objettivi strateġiċi setgħu ġew ikkunsidrati fil-proċeduri ta’ akkwist inkwistjoni, peress li, pereżempju, ħafna drabi huwa wkoll effettiv li jiġu inklużi kriterji ambjentali u tal-effiċjenza enerġetika fl-ispeċifikazzjonijiet, u li konsegwentement, il-kuntratti jingħataw b’mod konsistenti abbażi tal-iktar prezz baxx;

18. jenfasizza l-fatt li, skont ir-riżultati tal-istħarriġ, il-ħtieġa għal kriterji strateġiċi għall-għoti tvarja ħafna. B’hekk, l-awtoritajiet kontraenti fil-biċċa l-kbira ma jaraw l-ebda ħtieġa għal akkwist li jippromovi l-innovazzjoni, filwaqt li għandhom fehmiet imħallta dwar l-akkwist soċjali, u huma l-aktar favur l-akkwist orjentat lejn l-ambjent; jinnota li l-applikazzjoni tal-kriterji kollha toħloq diffikultajiet minħabba l-kumplessità tal-qafas legali, id-definizzjoni tal-kundizzjonijiet għat-twettiq tal-kuntratti u, b’mod partikolari, l-evalwazzjoni tal-ekwivalenza taċ-ċertifikati u tat-tikketti nazzjonali li huma maħsuba biex jiġġustifikaw l-issodisfar tal-kriterji ( 7 )

19. jenfasizza l-fatt li l-użu ta’ akkwist pubbliku innovattiv, inklużi s-sħubiji għall-innovazzjoni jew l-akkwist pubbliku prekummerċjali, sa issa kien limitat għal ftit awtoritajiet lokali u reġjonali f’xi Stati Membri. Ir-raġunijiet ewlenin għal dan jinkludu l-fatt li ftit li xejn issir enfasi fuq il-promozzjoni tar-riċerka u l-iżvilupp, jiġu akkwistati prodotti standard, jew minħabba li jeżistu restrizzjonijiet baġitarji. L-inizjattiva tal-Kummissjoni “Big Buyers” (Klijenti Kbar) tista’ tkun strument biex jiġi promoss l-akkwist pubbliku innovattiv. Il-KtR jenfasizza, madankollu, li forom raggruppati ta’ akkwist pubbliku u gruppi tal-akkwisti ta’ spiss ikunu ta’ benefiċċju għall-awtoritajiet lokali, speċjalment dawk iżgħar, u jgħinuhom jiksbu l-effiċjenza;

L-aċċess tal-SMEs għas-swieq tal-akkwist pubbliku

20. ifakkar li l-promozzjoni tal-SMEs kienet waħda mill-ħames prijoritajiet fir-riforma tal-akkwist pubbliku li saret fl-2014; jirrimarka li l-SMEs u n-negozji l-ġodda għadhom qed jiffaċċjaw diffikultajiet biex jissodisfaw il-kriterji tal-kompetenzi ekonomiċi jew tekniċi. Barra minn hekk, għad hemm bosta ostakoli ewlenin, fosthom il-ħlasijiet tardivi, in-nuqqas ta’ għarfien dwar aspetti ewlenin tal-akkwist min-naħa tal-SMEs, kif ukoll spejjeż potenzjali għoljin relatati mal-proċeduri tal-appell;

21. jirrimarka li l-miżuri li ttieħdu s’issa biex tiżdied il-parteċipazzjoni tal-SMEs ma wasslux għat-titjib mistenni, kif juri l-istħarriġ tal-KtR/tas-CEMR;

22. jenfasizza li l-objettivi tal-akkwist strateġiku ħafna drabi joħolqu ostaklu sinifikanti għall-parteċipazzjoni fil-proċeduri ta’ akkwist speċifikament għall-SMEs meta mqabbla ma’ kumpaniji kbar organizzati b’mod professjonali, peress li ħafna drabi l-SMEs ma jkollhomx ir-riżorsi meħtieġa biex jissodisfaw il-kriterji strateġiċi tal-akkwist; jenfasizza li t-tisħiħ tal-akkwist strateġiku potenzjalment jinsab f’kunflitt mal-għan xieraq, u ta’ min ifaħħru, tal-promozzjoni u l-iffaċilitar tal-aċċess għall-proċeduri ta’ akkwist pubbliku għall-SMEs;

23. jenfasizza, f’dan ir-rigward, il-ħtieġa li tiġi riveduta d-definizzjoni attwali tal-SMEs fil-livell tal-UE ( 8 ) ; jispjega li fid-definizzjoni attwali, il-kumpaniji ta’ daqs medju (l-hekk imsejħa mid-caps b’mhux aktar minn 500 impjegat) jistgħu jiġu mqabbla fl-istrutturi tagħhom mal-SMEs (anqas minn 250 impjegat u fatturat annwali ta’ anqas minn EUR 50 miljun jew karta bilanċjali totali ta’ anqas minn EUR 43 miljun) iżda xorta ma jibbenefikaw mill-ebda privileġġ meta mqabbla ma’ kumpaniji kbar; jenfasizza, fil-kuntest tat-tendenza tal-protezzjoniżmu li dejjem qed tiżdied fis-swieq ewlenin, l-importanza li l-UE tkun f’pożizzjoni kostruttiva u miftuħa fid-dawl tal-kompetizzjoni globali għall-benefiċċju tal-ekonomija domestika Ewropea, filwaqt li tqis l-SMEs bħala fattur ekonomiku ewlieni, speċjalment fiż-żoni rurali;

24. jirrimarka li r-reġim il-ġdid għas-servizzi soċjali u servizzi speċjali oħra joħloq diffikultajiet għall-awtoritajiet lokali u reġjonali; jinnota li l-problemi li jiġu ffaċċjati huma marbuta, fost affarijiet oħra, man-natura partikolari ta’ dawn is-servizzi u mal-kuntest partikolari li fih jiġu pprovduti; jikkritika l-fatt li r-rekwiżiti tas-sejħiet għall-offerti issa japplikaw minn ċertu limitu (EUR 750 000), għalkemm ir-raġunijiet għan-nuqqas tar-rilevanza tas-suq intern fil-qasam ta’ dan it-tip ta’ servizz għadhom validi; jirrimarka li xi wħud minn dawn ir-regoli mhumiex adattati għas-sistemi nazzjonali tal-Istati Membri. F’każijiet fejn is-settur pubbliku ma jiħux deċiżjoni selettiva dwar l-għażla meta l-fornituri tas-servizzi joperaw taħt proċeduri ta’ awtorizzazzjoni sempliċi jew l-hekk imsejħa mudelli “Open House”, il-Qorti tal-Ġustizzja qatgħetha li d-Direttiva dwar l-Akkwist Pubbliku ma tapplikax ( 9 ) . Madankollu, ir-regoli tad-Direttiva dwar l-Akkwist Pubbliku mhux dejjem jaqblu sew mas-sistemi nazzjonali tal-Istati Membri u fil-prattika jistgħu jwasslu għal piżijiet amministrattivi sproporzjonati għall-awtoritajiet lokali u reġjonali ( 10 ) . Barra minn hekk, il-kamp ta’ applikazzjoni tar-reġim mhuwiex identifikat b’mod ċar mir-referenzi għall-kodiċijiet CPV (Vokabularju Komuni tal-Akkwist) b’kontenut vag inkluż fl-Anness XIV;

25. huwa tal-fehma li l-akkwist f’lottijiet huwa ta’ benefiċċju b’mod partikolari għall-SMEs u għall-kumpaniji ta’ daqs medju, u għaldaqstant approċċ tajjeb; jirrimarka, madankollu, li intrapriżi bi prestazzjoni baxxa u lottijiet żgħar wisq, jistgħu jżidu l-piż amministrattiv u ta’ koordinazzjoni fuq l-entitajiet kontraenti;

Ix-xiri transfruntier tal-oġġetti u s-servizzi

26. jinnota li s-sehem totali tal-akkwist pubbliku transfruntier naqas minn 5,95 % fl-2013 għal 3,4 % fl-2017 ( 11 )

27. jenfasizza li l-kunċett ta’ akkwist pubbliku għandu jiġi interpretat b’mod funzjonali, iżda li, anke jekk jitqies b’mod funzjonali, tipi differenti ta’ servizzi ta’ ppjanar ma jistgħux jiġu miżjuda meta jiġi kkalkulat il-valur tal-kuntratt, iżda jistgħu minflok jiġu trattati bħala kuntratti separati; jispjega li dan huwa partikolarment importanti għall-protezzjoni u parteċipazzjoni akbar tal-SMEs fil-proċeduri ta’ akkwist pubbliku;

28. jistieden lill-Kummissjoni tadotta linji gwida aktar komprensivi dwar il-proċeduri elettroniċi tal-akkwist pubbliku sabiex tissaħħaħ iċ-ċertezza legali u tittejjeb il-parteċipazzjoni tal-SMEs fl-akkwist pubbliku elettroniku;

29. jinnota li l-eċċezzjoni stabbilita fl-Artikolu 10(h) tad-Direttiva dwar l-Akkwist Pubbliku (Direttiva 2014/24/UE tal-Parlament Ewropew u tal-Kunsill ( 12 ) ) tirrifletti l-importanza kbira tal-organizzazzjonijiet umanitarji mingħajr skop ta’ qligħ, li jistgħu jiżviluppaw b’mod partikolari fil-qafas ta’ operazzjonijiet ta’ protezzjoni ċivili permezz ta’ ħidma tal-volontarjat; huwa tal-fehma li l-Istati Membri jistgħu espliċitament jiddikjaraw fil-liġi nazzjonali tagħhom liema organizzazzjonijiet huma kkunsidrati bħala organizzazzjonijiet mingħajr skop ta’ qligħ jekk il-liġi nazzjonali tiżgura li dawn l-organizzazzjonijiet jikkonformaw mal-kriterji stabbiliti mill-QĠUE ( 13 )

30. jenfasizza li 70 % ta’ dawk li wieġbu l-istħarriġ tal-KtR/CEMR jiddikjaraw li x-xiri transfruntier ma jġib l-ebda valur miżjud, minħabba nuqqas ta’ sejħiet għall-offerti minn Stati Membri oħra, u 24 % biss jgħidu li dan jippromovi l-kompetizzjoni u joffri għażliet aħjar; jiġbed l-attenzjoni għas-sejbiet tar-rapport tar-RegHub li xi setturi, b’mod partikolari fil-qasam soċjali, m’għandhomx dimensjoni transfruntiera u għaldaqstant hemm nuqqas tar-rilevanza meħtieġa tas-suq intern;

31. jaqbel fil-prinċipju mal-objettiv tal-Kummissjoni li l-għadd ta’ proċeduri ta’ akkwist transfruntier għandu jiżdied; jirrimarka li r-raġunijiet għal-livell baxx ta’ akkwist transfruntier jinkludu, fost l-oħrajn, il-multilingwiżmu tad-dokumenti tal-akkwist pubbliku, li jieħu ħafna ħin u jirrikjedi ħafna riżorsi u inevitabbilment iżid l-ispejjeż kif ukoll l-interpretazzjoni differenti tad-Direttivi dwar l-akkwist pubbliku mill-Istati Membri;

32. jirrimarka li raġuni ewlenija oħra tista’ tkun l-istandards u d-dispożizzjonijiet legali differenti li japplikaw l-Istati Membri, pereżempju fil-qasam tas-sigurtà u s-saħħa fuq il-post tax-xogħol jew tal-industrija tal-bini; dawn jimpedixxu offerenti potenzjali barranin, u b’mod partikolari SMEs, li ta’ spiss ma jkollhomx ir-riżorsi fattwali u legali meħtieġa biex jissodisfaw ir-rekwiżiti ta’ Stati Membri oħra fir-rigward tas-sottomissjoni tal-offerti;

33. jirrimarka li huwa komuni ħafna li l-kumpaniji jiffurmaw kumpaniji sussidjarji fi Stati Membri oħra sabiex ikunu qrib is-swieq lokali. Ta’ sikwit, huma dawn il-kumpaniji sussidjarji u mhux dawk prinċipali li jissottomettu offerti fi proċeduri lokali u reġjonali ta’ akkwist. Dawn it-tranżazzjonijiet mhumiex inklużi fl-istatistika dwar l-akkwist transkfruntier;

34. jenfasizza fl-aħħar nett u b’mod partikolari d-diffikultajiet li jiffaċċjaw l-offerenti biex jittrattaw ir-rekwiżiti nazzjonali differenti fir-rigward taċ-ċertifikati u l-firem elettroniċi bejn il-fruntieri;għalhekk il-ħtieġa li jiġu previsti linji gwida komuni għat-tħejjija ta’ sistemi regolatorji u tal-IT komuni u għall-istabbiliment ta’ pjattaformi elettroniċi li jippermettu l-parteċipazzjoni ta’ entitajiet u impriżi stabbiliti fil-pajjiżi tal-fruntiera differenti;

Miżuri għat-titjib tal-implimentazzjoni

35. jirrimarka li l-hekk imsejħa professjonalizzazzjoni mitluba mill-Kummissjoni, jiġifieri t-taħriġ tal-persunal amministrattiv, taqa’ kompletament taħt is-sovranità organizzattiva tal-Istati Membri u b’mod partikolari tal-awtoritajiet lokali u reġjonali; jibża’, barra minn hekk, li ammont akbar ta’ linji gwida u manwali tal-Kummissjoni dwar il-professjonalizzazzjoni tal-awtoritajiet kontraenti (bħal pereżempju l-Qafas Ewropew estensiv għall-Professjonalizzazzjoni – EPF li qed jiġi abbozzat bħalissa) iwassal għal piż amministrattiv akbar fuq l-entitajiet kontraenti flimkien mal-qafas regolatorju diġà estensiv;

36. jilqa’ l-pjan ta’ azzjoni finali tas-26 ta’ Ottubru 2018 mis-Sħubija dwar l-Akkwist Pubbliku Innovattiv u Responsabbli fi ħdan l-Aġenda Urbana ( 14 ) u jappoġġja b’mod partikolari r-rakkomandazzjonijiet indirizzati lil-livell tal-UE biex jiġi kkunsidrat il-finanzjament tal-UE għall-akkwist konġunt transkonfinali, l-akkwist tal-innovazzjoni, l-akkwist strateġiku b’mod partikolari l-akkwist soċjali (jiġifieri l-użu ta’ klawżoli soċjali u kriterji tal-għoti fi proċessi ta’ sejħiet għall-offerti u kuntratti) u l-akkwist ċirkolari, lill-Istati Membri biex jinvestu fil-bini tal-kapaċità dwar l-Akkwist Pubbliku Innovattiv u Responsabbli u kemm lill-livell tal-Istati Membri kif ukoll tal-bliet biex jiżdied it-taħriġ dwar l-akkwist ċirkolari kif ukoll dwar l-akkwist pubbliku innovattiv u responsabbli;

37. iqis li l-UE għandha tiżgura l-koerenza bejn il-politiki Ewropej differenti li jirregolaw il-politiki tal-akkwist pubbliku, il-kompetizzjoni u l-għajnuna mill-istat, sabiex jiġi żgurat li l-UE kollha kemm hi tissaħħaħ bħala post industrijali u li l-kumpaniji Ewropej ikunu kompetittivi f’dinja globalizzata;

38. jistieden lill-Kummissjoni tniedi proċess għal tikketti u ċertifikati rikonoxxuti madwar l-UE li jkunu affidabbli u mhux ambigwi, b’mod partikolari fil-qasam tas-sostenibilità ambjentali, biex tipprovdi ċertezza legali u ttaffi l-piżijiet tal-awtoritajiet kontraenti lokali;

39. jirrimarka li l-iżvilupp ta’ sistemi proprji tal-akkwist pubbliku elettroniku u ta’ portali nazzjonali tal-akkwist pubbliku kkawża parzjalment problemi ta’ kompatibilità kemm fi ħdan l-Istati Membri kif ukoll bejniethom; l-iżvilupp ta’ sistemi kompletament kompatibbli jista’ jissemplifika u jħaffef ħafna l-proċeduri tal-akkwist pubbliku;

40. jinnota, fl-aħħar nett, li d-Direttivi naqsu milli jindirizzaw it-tħassib ewlieni relatat ma’ semplifikazzjoni komprensiva għall-awtoritajiet lokali u reġjonali; jemmen, madankollu, li minħabba l-kontinwità u r-raġunijiet mogħtija hawn fuq, m’għandhiex issir riforma leġislattiva ġdida fis-snin li ġejjin.

Brussell, it-8 ta’ Ottubru 2019. Il-President tal-Kumitat Ewropew tar-Reġjuni Karl-Heinz LAMBERTZ

(1) Kumitat tar-Reġjuni, Grupp ta’ Tmexxija tas-Sussidjarjetà, Netwerk ta’ Ċentri Reġjonali għall-Politika tal-UE, Analiżi tal-Implimentazzjoni, Rapport tal-Implimentazzjoni, L-Ewwel Konsultazzjoni dwar l-Akkwist Pubbliku, Lulju 2019.

(2) Komunikazzjoni tal-Kummissjoni dwar Nagħmlu l-Akkwist Pubbliku jaħdem fl-Ewropa u għaliha, 3.10.2017 (COM(2017) 572 final).

(3) Ara l-Istħarriġ li sar mill-KtR flimkien mal-Kunsill tal-Muniċipalitajiet u r-Reġjuni Ewropej (CEMR) dwar il-valutazzjoni tal-implimentazzjoni tad-Direttivi dwar l-Akkwist tal-2014: L-isfidi u l-Opportunitajiet fil-Livell Reġjonali u Lokali.

(4) Ara l-istħarriġ konġunt tal-KtR/CEMR.

(5) Ara l-Opinjoni tal-Kumitat Ewropew tar-Reġjuni tal-5 ta’ Lulju 2018 dwar Pakkett dwar l-Akkwist Pubbliku, relatur: Adrian Ovidiu Teban (RO/PPE).

(6) Komunikazzjoni dwar Nagħmlu l-Akkwist Pubbliku jaħdem fl-Ewropa u għaliha, 3.10.2017 (COM(2017) 572 final).

(7) L-istħarriġ tal-KtR/tas-CEMR.

(8) Rakkomandazzjoni tal-Kummissjoni 2003/361/KE, 6.5.2003 (ĠU L 124, 20.5.2003, p. 36).

(9) Il-kawżi C-410/14 Falk Pharma u C-9/17 Tirkkonen.

(10) Opinjoni mill-Pjattaforma REFIT dwar l-effettività u l-effiċjenza tal-akkwist pubbliku (appoġġ soċjali liż-żgħażagħ u għajnuna soċjali) mill-Ministeru għas-Saħħa, il-Benesseri u l-Isport tan-Netherlands, 14.3.2019.

(11) Il-Parlament Ewropew, Dipartiment Tematiku għall-Politiki Ekonomiċi, Xjentifiċi u tal-Kwalità tal-Ħajja Contribution to Growth.Amministrazzjoni Pubblika Europea Delivering Economic Benefits for Citizens and Businesses, (Kontribut għat-tkabbir: Suq Uniku Diġitali Ewropew. Il-Kisba ta’ Benefiċċji Ekonomiċi għaċ-Ċittadini u n-Negozji) January 2019 (mhux disponibbli bil-Malti).

(12) ĠU L 94, 28.3.2014, p. 65.

(13) QĠUE, sentenza fil-kawża C-465/17 tal-21.3.2019.

(14) https://ec.europa.eu/futurium/en/system/files/ged/final_action_plan_public_procurement_2018.pdf